Færeyingar hafa mótmælt því að gamli Herjólfur taki tímabundið við siglingum frá höfuðborginni Þórshöfn til Suðureyjar. Íbúar hafa áhyggjur af því að Herjólfur sé bæði of hægur og of lítill til að sinna því hlutverki sem honum er ætlað.
Færeyska Kringvarpið hefur fjallað um málið síðustu daga og rætt við ósátta íbúa Suðureyjar, sem er syðsta eyja Færeyja.
Aðalferja Suðureyinga, Smyrill, þarfnast viðgerða og verður bundinn við bryggju í sex vikur. Strandfaraskip Landsins, ríkisstofnun Færeyja sem sér um almenningssamgöngur, leigði gamla Herjólf af Vegagerðinni í júní. Honum er nú ætlað að sigla svokallaða Suðureyjaleið í Færeyjum, aðallega sem vöruflutningaskip en einnig sem afleysingaferja með farþega ef þörf krefur. Þessu hafa íbúar Suðureyjar mótmælt og krefjast þess að fá hentugra skip áður en færeyska skipið Smyrill fari til viðgerðar. Gamli Herjólfur sé bæði minni og hægfarari en Smyrill. Þau óttist að færri ferðir til og frá höfuðborginni valdi vöruskorti og að eyjaskeggjar einangrist vegna skertra samgangna.
Yfirvöld í Færeyjum hafa svarað gagnrýninni og segja það nú vera til skoðunar að fá annað skip til þess að sigla Suðureyjaleiðina. Ekki verði þó komist hjá því að ráðast í viðgerðir á færeyska skipinu, sem missi annars siglingaleyfi.